Mediaverklaring: Entrepreneur van die Jaar-kompetisie: Opleiding begin volgende week | AfriForum Sakenetwerk
As deel van die Entrepreneur van die Jaar-kompetisie bied AfriForum Sakenetwerk opleidingsessies aan in samewerking met Akademia oor verskeie onderwerpe wat verband hou met belangrike elemente van die entrepreneurswêreld.
Die opleiding vind vanaf 13 tot 23 Junie 2022 plaas.
AfriForum Sakenetwerk glo dat entrepreneurs en sake-eienaars verantwoordelikheid en eienaarskap moet neem oor hul onderneming. Jy word aangemoedig om jouself te bemagtig met die nodige kennis oor jouself en jou besigheid. Identifiseer dus die vaardighede wat jy en jou onderneming benodig om jou onderneming volhoubaar te maak en uit te brei na 'n onderneming wat sy plek volstaan in die gemeenskapsekonomie, die Suid-Afrikaanse en die internasionale ekonomie.
Vanjaar se opleidingsessies raak die volgende onderwerpe aan:
14 Junie: Basiese gebruik van Microsoft Office, opstelling van webwerf en e-posse vir onderneming, gratis en/of goedkoop sagteware vir gebruik in klein sakeondernemings, asook entrepreneuriese vaardighede en werksmag van die toekoms
21 Junie: Aanstel of afdank
23 Junie: Belasting, registrasies, toepaslike rekenaarprogramme, finansiële state, kontantvloeibestuur, bedryfskapitaal, begrotings en waardetoevoeging tot jou produk of diens
Belê in jou toekoms met vanjaar se opleidingsessies en kom kuier saam met die span van die Entrepreneur van die Jaar-kompetisie en die volgende topgehalte dosente van Akademia:
Sarita Gerber, 'n dosent in Regsgeleerdheid
Jaco-Louis Kruger, 'n dosent in die NGOS-program
Amorie Blignaut, 'n dosent in Ondernemingsbestuur
Salomien Boshoff, 'n dosent in Bemarking en Ondernemingsbestuur
Mornè Venter, 'n dosent in BCom (ondernemingsbestuur), meer spesifiek Menslikehulpbronbestuur en Arbeidsverhoudinge
Nikkie Kennedy, 'n dosent in Bestuursrekeningkunde en Belasting.
Nicolene Steenkamp is die programkoördineerder van BCom (Finansiële Beplanning) en 'n dosent in Rekeningkundige Wetenskappe